
Antitestmódosítás heterociklusokkal

Napjainkban egyre nagyobb teret nyernek a gyógyászatban a terápiás antitestek és az antitest-gyógyszer konjugátumok (ADC-k). Ezek a készítmények az antitestek specifikusságát használják ki a megfelelő antigének felé, melynek eredményeként – például az onkológiai diagnosztikában és terápiában – szelektíven juttatják a fluoreszcens vagy citotoxikus molekulát a célsejtekhez. Számos technika található a szakirodalomban antitestek módosítására, ezek között előnyben részesítik a helyspecifikus módszereket. A natív antitestek módosítása megoldható a diszulfidhidak redukciójával és újrakötésével (rekonjugáció), azonban a szakirodalomban leírt rekonjugálószerek java része bonyolult és költséges szintézisekben állítható elő, így felmerült az igény könnyebben hozzáférhető vegyületek fejlesztésére.
Munkám során egy új kismolekulás rekonjugálószer fejlesztését és egy antitest-rekonjugálószer konjugátum előállításának optimalizálását végeztem el. Kutatócsoportunk korábbi eredményeit és irodalmi előzményeket alapul véve heterociklusos, klikk reakcióba vihető kapcsolószert állítottam elő egyszerű módszerrel. A heterociklusos rekonjugálószerrel módosítottam a trasztuzumab antitestet (1. ábra), és optimalizáltam az eljárás körülményeit. Az optimalizált paraméterekkel sikerült elérnem az általánosan elfogadott 4-es DAR (hatóanyag-antitest arány) értéket és a kiváló, 95%-os homogenitást. A rekonjugálószert fluoreszcens festékekkel is felszereltem, és a sejtek jelölését áramlási citometriával jellemeztük. Lehetővé vált konfokális mikroszkópos vizsgálatok elvégzése is sejtmetszeteken, amelyek során igazoltuk, hogy a jelölt antitest jól alkalmazható az onkológiai diagnosztikában.

1. ábra: A rekonjugálószer és az antitestmódosítás elve

a szerkezet szabadalmi okok miatt titkos.




